
       ДО
       ОБЩИНСКИ СЪВЕТ
             ГР. БУРГАС



ДОКЛАДНА ЗАПИСКА

ОТ ДИМИТЪР НИКОЛОВ
КМЕТ НА ОБЩИНА БУРГАС


Относно: Кандидатстване на Община Бургас с проектно предложение „Модернизиране и технологично обновление на системата за външно изкуствено осветление в 4 жилищни комплекса на територията на Община Бургас.“ по процедура  BG-RRP-4.028 „Подкрепа за енергийно ефективни системи за улично осветление - покана 2“, с финансиране от Национален план за възстановяване и устойчивост на Република България.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ, 
	
	       Ангажимент на общината по отношение на притежаваната собственост е свързан с осигуряване на ефективното ѝ управление, поддръжка и подобряване състоянието в съответствие с функциите и предназначението ѝ, което се отнася и за системите за външно изкуствено осветление.
В тази връзка Община Бургас е в процес на разработване на проектно предложение за изпълнение на инвестиция „Модернизиране и технологично обновление на системата за външно изкуствено осветление в 4 жилищни комплекса на територията на Община Бургас.“, с което ще кандидатства по процедура BG-RRP-4.028 „Подкрепа за енергийно ефективни системи за улично осветление - покана 2“, с финансиране от Национален план за възстановяване и устойчивост на Република България.
Основната цел на проектното предложение е да се повиши енергийната ефективност на системата за външното изкуствено осветление на територията на Община Бургас, чрез технологичното ѝ обновление и модернизация в 4 жилищни комплекса на град Бургас, включващи ж.к. „П. Р. Славейков”, ж.к. „Лазур”, ж.к. „Зорница“ и Централна Градска Част. 
В резултат от изпълнение на инвестицията следва да се подобрят енергийните характеристики на системата за външно изкуствено осветление в предвидения обхват, като се   постигне най-малко 30 % спестяване на първична енергия, да се подобри значително нивото на осветеност по вътрешно кварталните улични мрежи в съответствие с нормативните изисквания, което ще повлияе за подобряване на безопасността на уличния трафик и на сигурността и качеството на живот на гражданите.
	      Предвидените дейности в проектното предложение включват пълна подмяна на съществуващите осветителни тела с нови високоефективни източници на светлина, с повишени експлоатационни характеристики и повишена ефективност – светодиодни (LED) осветители от последно поколение. Предвижда се да бъде изпълнено и надграждане на автоматичната система за управление и контрол на уличното осветление в посочения обхват. Проектното предложение е в унисон със заложените в Програмата за демографско развитие на Бургас стратегически приоритет за осигуряване на ефективна и добра среда за живеене. 
Максималната стойност на проектното предложение е до 2 000 000 лева, което представлява 100% от общите допустими разходи, които се предоставят под формата на безвъзмездна финансова помощ.
Съгласно условията за кандидатстване, Община Бургас се задължава за период от 5 години след приключване на проекта да извършва ежегодни вноски във Фонда за декарбонизация в размер на 10 % от действително получения размер на безвъзмездна помощ по настоящото проектно предложение за изпълнение на инвестиция. Условията и реда за това ще бъдат уредени с допълнително споразумение.
Предвид изложеното и съгласно изискванията на финансиращата програма за кандидатстване на Община Бургас с проектно предложение по процедура  BG-RRP-4.028 „Подкрепа за енергийно ефективни системи за улично осветление - покана 2“, с финансиране от Национален план за възстановяване и устойчивост на Република България е необходимо решение на Общински съвет за съгласие общината да кандидатства по настоящата процедура и да изпълни проекта съгласно указанията на програмата за кандидатстване.


      В тази връзка на основание чл. 21, ал. 1, т. 8 от Закона за местното самоуправление и местната администрация, предлагам Общински съвет- Бургас да вземе следното	


Р Е Ш Е Н И Е

1. Общински съвет - Бургас дава съгласие Община Бургас да кандидатства с проектно предложение за изпълнение на инвестиция „Модернизиране и технологично обновление на системата за външно изкуствено осветление в 4 жилищни комплекса на територията на Община Бургас.“ по процедура  BG-RRP-4.028 „Подкрепа за енергийно ефективни системи за улично осветление - покана 2“, с финансиране от Национален план за възстановяване и устойчивост на Република България.

2. Дава съгласие Община Бургас да изпълни проекта съгласно указанията на програмата за кандидатстване.


ДИМИТЪР НИКОЛОВ 
КМЕТ НА ОБЩИНА БУРГАС

